title: Decizia nr. 2317/2003/CE a Parlamentului European și a Consiliului din 5 decembrie 2003 de stabilire a unui program pentru ameliorarea calității învățământului superior și promovarea înțelegerii interculturale prin cooperare cu țări terțe (Erasmus Mundus) (2004-2008)

text:
               16/Volumul 01

               RO

               Jurnalul Ofícial al Uniunii Europene

               239

         32003D2317

               L 345/1

               JURNALUL OFÍCIAL AL UNIUNII EUROPENE

      DECIZIA NR. 2317/2003/CE A PARLAMENTULUI EUROPEAN ȘI A CONSILIULUI

   din 5 decembrie 2003
   de stabilire a unui program pentru ameliorarea calității învățământului superior și promovarea înțelegerii interculturale prin cooperare cu țări terțe (Erasmus Mundus) (2004-2008)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul de instituire a Comunității Europene și, în special, articolul 149 al acestuia,
   având în vedere propunerea Comisiei (1),
   având în vedere avizul Comitetului Economic și Social European (2),
   având în vedere avizul Comitetului Regiunilor (3),
   hotărând în conformitate cu procedura prevăzută la articolul 251 din tratat (4),
   întrucât:

               (1)

               Comunitatea Europeană trebuie să contribuie la dezvoltarea unei educații de calitate, între altele, prin cooperarea cu țări terțe.

               (2)

               Concluziile Consiliului European de la Lisabona (23 și 24 martie 2000) au subliniat că, dacă Europa vrea să răspundă provocării mondializării, statele membre trebuie să-și adapteze sistemele de educație și de formare la nevoile societății cunoașterii.

               (3)

               Consiliul European de la Stockholm (23 și 24 martie 2001) a indicat că programul de lucru privind monitorizarea obiectivelor referitoare la sistemele de educație și de formare trebuie să fie evaluat în perspectivă mondială. Consiliul European de la Barcelona (15 și 16 martie 2002) a confirmat că deschiderea asupra lumii este unul dintre cele trei principii fundamentale ale programului de lucru pentru 2010 privind sistemele de învățământ și de formare.

               (4)

               Miniștrii europeni ai educației reuniți la Bologna (19 iunie 1999) au afirmat, în declarația comună, că trebuie procedat astfel încât sistemul european de învățământ superior să-și exercite atracția în întreaga lume, la înălțimea extraordinarelor sale tradiții culturale și științifice.

               (5)

               Miniștrii europeni ai învățământului superior reuniți la Praga (19 mai 2001) au subliniat din nou, între altele, că este crucial ca învățământul superior european să devină tot mai atrăgător pentru studenții din Europa, ca și din restul lumii.

               (6)

               În comunicarea privind întărirea cooperării cu țări terțe în materie de învățământ superior, Comisia a susținut că învățământul superior trebuie să dobândească o dimensiune internațională crescută, pentru a răspunde provocărilor mondializării, a identificat obiectivele generale ale unei strategii de cooperare cu țări terțe în acest domeniu și a propus măsuri concrete pentru atingerea acestor obiective.

               (7)

               Rezoluția Consiliului din 14 februarie 2002 privind promovarea diversității lingvistice și a învățării limbilor în cadrul realizării obiectivelor anului european al limbilor 2001 (5) insistă asupra necesității ca Uniunea Europeană să ia în considerare principiul diversității lingvistice în relațiile cu țări terțe.

               (8)

               Instituțiile universitare din Uniunea Europeană se străduiesc să mărească proporția studenților internaționali mobili; este binecunoscut faptul că se deschid mari perspective prin asocierea forțelor individuale ale instituțiilor europene de învățământ superior, prin diversitatea învățământului și prin bogata lor experiență de conectare și de cooperare cu țări terțe, cu concursul cărora pot propune cursuri de mare calitate, unice în Europa și pot repartiza mai bine avantajele mobilității internaționale în cadrul Comunității și a țărilor partenere.

               (9)

               Instituțiile europene de învățământ superior trebuie să se mențină pe culmea progresului; în acest scop, trebuie să încurajeze cooperarea cu instituții din țări terțe, care au atins un nivel de dezvoltare comparabil cu cel al instituțiilor de învățământ superior din Comunitate. Învățământul superior trebuie înțeles ca un ansamblu din care formarea profesională superioară face parte integrantă, având în vedere existența rețelelor specifice, cum ar fi formarea inginerilor sau a tehnicienilor superiori.

               (10)

               Obiectivul acestui program este de a contribui la îmbunătățirea calității învățământului superior în Europa și, în același timp, de a avea impact asupra vizibilității și percepției Uniunii Europene în lume și de a crea un capital de bunăvoință printre cei care vor participa la program.

               (11)

               Programul prevede stabilirea de „cursuri de masterat Erasmus Mundus” care să permită studenților să facă un „tur al Europei” în diferite universități. Trebuie luată în considerare această nouă dimensiune europeană a învățământului superior în cadrul revizuirii programelor existente, cum ar fi Socrates (Erasmus), pentru a adopta măsurile corespunzătoare în vederea favorizării accesului studenților europeni la acest program.

               (12)

               Acțiunea comunitară trebuie gestionată în mod transparent, convivial, deschis și inteligibil.

               (13)

               Comunitatea, în demersul de încurajare a mobilității internaționale, trebuie totuși să țină cont de fenomenul numit obișnuit „exodul creierelor”.

               (14)

               Este necesară intensificarea eforturilor comunitare în favoarea dialogului și a înțelegerii între culturi la scară mondială, având în vedere dimensiunea socială a învățământului superior, precum și idealurile democratice și respectarea drepturilor omului, în special egalitatea sexelor, dat fiind că mobilitatea favorizează descoperirea de noi medii culturale și sociale și facilitează înțelegerea acestora, garantând prin aceasta faptul că nici un grup de cetățeni sau resortisanți din țări terțe nu este exclus sau dezavantajat, în conformitate cu articolul 21 alineatul (1) din Carta drepturilor fundamentale a Uniunii Europene.

               (15)

               Pentru a consolida valoarea adăugată a acțiunii comunitare, este necesar să se asigure la toate nivelurile coerență și complementaritate între acțiunile puse în aplicare în cadrul prezentei decizii și celelalte politici, instrumente și acțiuni comunitare relevante, în special al șaselea program-cadru de cercetare stabilit prin Decizia 1513/2002/CE (6) și programele de cooperare externă în sectorul învățământului superior.

               (16)

               Acordul privind Spațiul Economic European (Acord SEE) prevede o cooperare extinsă în domeniul educației, al formării și al tineretului între Comunitatea Europeană și statele membre, pe de o parte, și statele Asociației Europene a Liberului Schimb care participă la Spațiul Economic European (State SEE/AELS), pe de altă parte; condițiile și modalitățile de participare la acest program al țărilor menționate anterior se stabilesc în conformitate cu dispozițiile relevante ale Acordului SEE.

               (17)

               Condițiile și modalitățile de participare la prezentul program a Țărilor asociate din Europa Centrală și de Est (TECE) trebuie stabilite în conformitate cu condițiile stabilite în acordurile europene, în protocoalele adiționale și în deciziile Consiliilor de asociere respective. În ceea ce privește Ciprul, participarea trebuie finanțată prin credite suplimentare, în conformitate cu procedurile ce urmează a fi convenite cu această țară. Cât despre Malta și Turcia, participarea trebuie finanțată prin credite suplimentare, în conformitate cu tratatul.

               (18)

               Este necesar să se asigure, prin cooperarea între Comisie și statele membre, monitorizarea și evaluarea continuă a prezentului program, pentru a permite reajustări, în special ale priorităților legate de punerea în aplicare a măsurilor; evaluarea trebuie să cuprindă o evaluare externă și independentă.

               (19)

               Întrucât obiectivele acțiunii preconizate, care se referă la contribuția cooperării europene la o educație de calitate, nu pot fi îndeplinite în mod corespunzător de către statele membre, ca urmare în special a nevoii de a promova parteneriate multilaterale, mobilitate multilaterală și schimburi de informații între Comunitate și țări terțe și, având în vedere dimensiunea transnațională a acțiunilor și măsurilor comunitare, acestea pot fi îndeplinite mai bine la nivel comunitar, Comunitatea poate adopta măsuri în conformitate cu principiul subsidiarității enunțat la articolul 5 din tratat. În conformitate cu principiul proporționalității enunțat în respectivul articol, prezenta decizie nu poate depăși ceea ce este necesar pentru îndeplinirea acestor obiective.

               (20)

               Prezenta decizie stabilește, pentru toată durata programului, un pachet financiar care constituie referința privilegiată în sensul punctului 33 din Acordul interinstituțional din 6 mai 1999 între Parlamentul European, Consiliu și Comisie privind disciplina bugetară și ameliorarea procedurii bugetare (7) pentru autoritatea bugetară, în cadrul procedurii bugetare anuale.

               (21)

               Se impune adoptarea măsurilor necesare pentru punerea în aplicare a prezentului act în conformitate cu Decizia 1999/468/CE a Consiliului din 28 iunie 1999 de stabilire a modalităților de exercitare a competențelor de punere în aplicare conferite Comisiei (8),

         DECID:
   Articolul 1
   Stabilirea programului
   (1)   Prezenta decizie stabilește un program „Erasmus Mundus”, denumit în continuare „programul”, destinat îmbunătățirii calității învățământului superior în cadrul Uniunii Europene și promovării înțelegerii interculturale prin cooperarea cu țări terțe.
   (2)   Programul se aplică pe perioada cuprinsă între 1 ianuarie 2004 și 31 decembrie 2008.
   (3)   Programul sprijină și completează acțiunile angajate de și în statele membre, prin respectarea deplină a responsabilității acestora pentru conținutul învățământului și organizarea sistemelor de educație și de formare, precum și a diversității culturale și lingvistice a acestora.
   Articolul 2
   Definiții
   În sensul prezentei decizii, se înțelege prin:

               1.

               „instituție de învățământ superior”: orice instituție care, în conformitate cu legislația sau practica națională, conferă calificări sau diplome de studii superioare, sub orice denumire;

               2.

               „absolvent licențiat dintr-o țară terță”: un resortisant dintr-o altă țară terță decât statele SEE/AELS și țările candidate la aderarea la Uniunea Europeană, care a obținut deja o primă diplomă de învățământ superior, care nu își are reședința în nici un stat membru sau țară participantă, în conformitate cu articolul 11, care nu și-a exercitat activitatea principală (studii, loc de muncă etc.) timp de mai mult de 12 luni în total în ultimii cinci ani într-un stat membru sau țară participantă și care este admis să se înscrie sau este înscris la un curs de masterat Erasmus Mundi, așa cum este descris în anexă;

               3.

               „cadru didactic universitar din țări terțe”: un resortisant din altă țară terță decât statele SEE/AELS și țările candidate la aderarea la Uniunea Europeană, care nu-și are reședința în nici un stat membru sau țară participantă, în conformitate cu articolul 11, care nu și-a exercitat activitatea principală (studii, loc de muncă etc.) timp de mai mult de 12 luni în total în ultimii cinci ani într-un stat membru sau țară participantă și care dispune de experiență universitară și/sau profesională de prim ordin;

               4.

               „studii de ciclul doi sau trei”: cursuri de învățământ superior efectuate după obținerea unei prime diplome care confirmă studii cu o durată de cel puțin de trei ani și care conduc la o a doua diplomă (masterat) sau la o diplomă pentru un ciclu mai avansat (doctorat).

         Articolul 3
   Obiectivele programului
   (1)   Obiectivul general al programului este îmbunătățirea calității învățământului superior european prin favorizarea cooperării cu țări terțe în vederea îmbunătățirii dezvoltării resurselor umane și a promovării dialogului și a înțelegerii între popoare și culturi.
   (2)   Programul are ca obiective specifice:

               (a)

               favorizarea unei oferte de calitate în materie de învățământ superior, care prezintă o valoare adăugată specific europeană și devine atrăgătoare atât în Uniunea Europeană cât și dincolo de frontierele sale;

               (b)

               încurajarea absolvenților licențiați și a cadrelor didactice universitare cu înaltă calificare din întreaga lume să dobândească o calificare și/sau experiență în cadrul Uniunii Europene și să le permită acest lucru;

               (c)

               asigurarea unei cooperări mai structurate între Uniunea Europeană și instituțiile din țări terțe și o mai mare mobilitate externă din Uniunea Europeană în cadrul programelor de studii europene;

               (d)

               o mai mare accesibilitate la învățământul superior și îmbunătățirea imaginii de marcă și a vizibilității în Uniunea Europeană.

         (3)   Comisia asigură îndeplinirea obiectivelor programului, cu respectarea politicii generale a Comunității în materie de egalitate a șanselor între bărbați și femei. Comisia se asigură, de asemenea, ca nici un grup de cetățeni sau resortisanți din țări terțe să nu fie exclus sau defavorizat.
   Articolul 4
   Acțiuni legate de program
   (1)   Obiectivele programului, așa cum sunt prevăzute la articolul 3, sunt puse în aplicare prin următoarele acțiuni:

               (a)

               cursuri de masterat Erasmus Mundus selecționate în funcție de calitatea formării propuse și a găzduirii studenților;

               (b)

               sistem de burse de studii;

               (c)

               parteneriate cu instituții de învățământ superior din țări terțe;

               (d)

               măsuri menite să crească atracția Europei, ca destinație de studii;

               (e)

               măsuri de sprijin tehnic;

         (2)   Acțiunile se pun în aplicare prin procedurile descrise în anexă și prin următoarele tipuri de abordări care, dacă este cazul, pot fi combinate:

               (a)

               sprijin pentru elaborarea programelor educative comune și aplicarea rețelelor de cooperare care facilitează schimbul de experiență și de bună practică;

               (b)

               sprijin întărit pentru mobilitatea persoanelor între Comunitate și țări terțe în domeniul învățământului superior;

               (c)

               promovarea competențelor lingvistice, de preferință oferindu-le studenților posibilitatea de a învăța cel puțin două limbi vorbite în țările în care se află instituțiile de învățământ superior care participă la cursurile de masterat Erasmus Mundus, și promovarea înțelegerii diferitelor culturi;

               (d)

               sprijinirea proiectelor pilot care se bazează pe parteneriate transnaționale concepute pentru a stimula inovația și calitatea învățământului superior;

               (e)

               sprijinirea analizei și monitorizării orientărilor și evoluțiilor învățământului superior într-o perspectivă internațională.

         Articolul 5
   Acces la program
   În condițiile și potrivit modalităților de executare precizate în anexă și luând în considerare definițiile prevăzute la articolul 2, programul se adresează în mod special:

               (a)

               instituțiilor de învățământ superior;

               (b)

               studenților care au obținut o diplomă de ciclul întâi (licență) conferită de o instituție de învățământ superior;

               (c)

               cadrelor didactice universitare sau specialiștilor care predau sau conduc proiecte de cercetare;

               (d)

               personalului care participă direct la învățământul superior;

               (e)

               altor organisme publice sau private care își desfășoară activitatea în domeniul învățământul superior, care nu pot participa decât la acțiunile 4 și 5 prevăzute în anexă.

         Articolul 6
   Aplicarea programului și cooperarea cu statele membre
   (1)   Comisia:

               (a)

               asigură aplicarea efectivă a acțiunilor comunitare care fac obiectul programului, în conformitate cu anexa;

               (b)

               ia în considerare cooperările bilaterale stabilite de statele membre cu țări terțe;

               (c)

               consultă asociațiile și organizațiile competente în domeniul învățământului superior, care acționează la nivel european și informează comitetul prevăzut în articolul 8 în legătură cu opiniile lor;

               (d)

               identifică sinergii și întreprinde acțiuni comune cu alte programe și acțiuni comunitare în domeniul învățământului superior și al cercetării.

         (2)   Statele membre:

               (a)

               adoptă măsurile necesare funcționării eficiente a programului la nivelul statelor membre, prin asocierea tuturor părților interesate de educație în conformitate cu practica națională, și se străduiesc în special să adopte măsurile considerate eventual necesare pentru a înlătura obstacolele juridice și administrative;

               (b)

               desemnează structurile corespunzătoare pentru o cooperare strânsă cu Comisia;

               (c)

               încurajează potențialele sinergii cu celelalte programe comunitare și eventualele inițiative naționale similare luate la nivelul statelor membre.

         (3)   Comisia, în cooperare cu statele membre:

               (a)

               asigură ca acțiunile sprijinite de program să facă obiectul unei informări, a unei publicități și a unei monitorizări corespunzătoare;

               (b)

               asigură difuzarea rezultatelor acțiunilor întreprinse în cadrul programului.

         Articolul 7
   Măsuri de punere în aplicare
   (1)   Se adoptă următoarele măsuri, necesare punerii în aplicare a prezentei decizii, în conformitate cu procedura de gestionare prevăzută la articolul 8 alineatul (2):

               (a)

               planul de lucru anual, inclusiv prioritățile;

               (b)

               criteriile și procedurile de selecție, inclusiv compunerea și regulile de procedură interne ale comitetului de selecție și rezultatele selecțiilor pentru acțiunea 1, luând în considerare în mod corespunzător dispozițiile prevăzute în anexă;

               (c)

               orientările generale pentru punerea în aplicare a programului;

               (d)

               bugetul anual, defalcarea fondurilor între diferitele acțiuni ale programului și a sumelor estimative pentru burse;

               (e)

               modalitățile de monitorizare și de evaluare a programului, precum și modalitățile de difuzare și de transfer ale rezultatelor.

         (2)   Se adoptă propuneri de decizii privind rezultatele selecțiilor, cu excepția selecțiilor pentru acțiunea 1, și toate celelalte măsuri necesare punerii în aplicare a prezentei decizii în conformitate cu procedura consultativă prevăzută la articolul 8 alineatul (3).
   Articolul 8
   Comitetul
   (1)   Comisia este asistată de un comitet.
   (2)   În cazul în care se face trimitere la prezentul alineat, se aplică articolele 4 și 7 din Decizia 1999/468/CE, cu respectarea dispozițiilor articolului 8 din decizia respectivă.
   Perioada prevăzută la articolul 4 alineatul (3) din Decizia 1999/468/CE este de două luni.
   (3)   În cazul în care se face trimitere la prezentul alineat, se aplică articolele 3 și 7 din Decizia 1999/468/CE, cu respectarea dispozițiilor articolului 8 din decizia respectivă.
   (4)   Comitetul își stabilește regulamentul de procedură.
   Articolul 9
   Finanțarea
   (1)   Pachetul financiar destinat executării programului, pe perioada prevăzută la articolul 1, se stabilește la 230 milioane EUR. Pentru perioada de după data de 31 decembrie 2006, această sumă se consideră confirmată, dacă este în concordanță, pentru această etapă, cu perspectivele financiare în vigoare pentru perioada care începe în 2007.
   (2)   Creditele anuale sunt autorizate de autoritatea bugetară, în limita perspectivelor financiare.
   Articolul 10
   Coerența și complementaritatea
   (1)   Comisia asigură, în cooperare cu statele membre, coerența globală și complementaritatea cu alte politici, instrumente și acțiuni comunitare relevante, în special cu al șaselea program-cadru de cercetare și programele de cooperare externă în domeniul învățământului superior.
   (2)   Comisia informează regulat comitetul prevăzut la articolul 8 alineatul (1), asupra inițiativelor comunitare luate în domeniile respective, asigură o legătură eficientă și, dacă este cazul, acțiuni comune între program și programele și acțiunile în domeniul educației realizate în cadrul cooperării Comunității cu țări terțe, inclusiv acorduri bilaterale, și organizațiile internaționale competente.
   Articolul 11
   Participarea statelor SEE/AELS și a țărilor candidate la aderarea la Uniunea Europeană
   Condițiile și modalitățile de participare la program a statelor SEE/AELS și a țărilor candidate la aderarea la Uniunea Europeană se stabilesc în conformitate cu dispozițiile relevante ale instrumentelor de reglementare a relațiilor între Comunitatea europeană și aceste țări.
   Articolul 12
   Monitorizarea și evaluarea
   (1)   Comisia asigură monitorizarea periodică a programului în cooperare cu statele membre. Rezultatele procesului de monitorizare și evaluare sunt luate în calcul la punerea în aplicare a programului.
   Monitorizarea cuprinde rapoartele prevăzute la alineatul (3) și activități specifice.
   (2)   Programul face obiectul unei evaluări regulate realizate de Comisie cu privire la obiectivele prevăzute la articolul 3, la impactul programului în ansamblu și la complementaritatea între acțiunile aplicate în cadrul programului și cele care aparțin altor politici, instrumente și acțiuni comunitare relevante.
   (3)   Comisia prezintă Parlamentului European, Consiliului, Comitetului Economic și Social European și Comitetului Regiunilor:

               (a)

               la aderarea unui nou stat membru, un raport privind consecințele financiare ale aderării asupra programului, urmat, dacă este cazul, de propuneri de abordare a acestor consecințe asupra programului. Parlamentul European și Consiliul iau cât mai repede o decizie cu privire la aceste propuneri;

               (b)

               până la 30 iunie 2007, un raport intermediar de evaluare a rezultatelor obținute și a aspectelor calitative ale punerii în aplicare a programului;

               (c)

               până la 31 decembrie 2007, o comunicare privind continuarea programului;

               (d)

               până la 31 decembrie 2009, un raport de evaluare a posteriori.

         Articolul 13
   Intrare în vigoare
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Bruxelles, 5 decembrie 2003.

            Pentru Parlamentul European

            Președinte

         P. COX

            Pentru Consiliu

            Președinte

         P. LUNARDI

      (1)  JO C 331 E, 31.12.2002, p. 25.

      (2)  JO C 95, 23.4.2003, p. 35.

      (3)  JO C 244, 10.10.2003, p. 14.

      (4)  Avizul Parlamentului European din 8 aprilie 2003 (nepublicat încă în Jurnalul Oficial), Poziția comună a Consiliului din 16 iunie 2003 (JO C 240 E, 7.10.2003, p. 1) și Poziția Parlamentului European din 21 octombrie 2003 (nepublicată încă în Jurnalul Oficial).

      (5)  JO C 50, 23.2.2002, p. 1.

      (6)  Decizia nr. 1513/2002/CE a Parlamentului European și a Consiliului din 27 iunie 2002 privind al șaselea program-cadru al Comunității Europene pentru acțiuni de cercetare, de dezvoltare tehnologică și de demonstrație în măsură să contribuie la realizarea spațiului european al cercetării și al inovației (2002-2006) (JO L 232, 29.8.2002, p. 1).

      (7)  JO C 172, 18.6.1999, p. 1, acord astfel cum a fost modificat prin Decizia 2003/429/CE (JO C 147, 14.6.2003, p. 25).

      (8)  JO L 184, 17.7.1999, p. 23.
   ANEXĂ
   ACȚIUNI COMUNITARE ȘI PROCEDURI DE SELECȚIE

               ACȚIUNEA 1:

            MASTERATE ERASMUS MUNDUS

               ACȚIUNEA 2:

            BURSE DE STUDII

               ACȚIUNEA 3:

            PARTENERIATE CU INSTITUȚII DE ÎNVĂȚĂMÂNT SUPERIOR DIN ȚĂRI TERȚE

               ACȚIUNEA 4:

            CREȘTEREA ATRACTIVITĂȚII ÎNVĂȚĂMÂNTULUI SUPERIOR EUROPEAN

               ACȚIUNEA 5:

            MĂSURI DE SPRIJIN TEHNIC
         PROCEDURI DE SELECȚIE
   ACȚIUNEA 1:   MASTERATE ERASMUS MUNDUS

               1.

               Comunitatea va selecționa cursuri europene de ciclul trei, denumite în sensul programului „Masterate Erasmus Mundus”, selecționate în funcție de calitatea cursurilor propuse și a găzduirii studenților, așa cum prevede secțiunea „Proceduri de selecție” în partea a doua a prezentei anexe.

               2.

               În sensul programului, masteratele Erasmus Mundus:

                           (a)

                           implică cel puțin trei instituții de învățământ superior din trei state membre diferite;

                           (b)

                           aplică un program de studiu care prevede o perioadă de studii în cel puțin două din cele trei instituții prevăzute la litera (a);

                           (c)

                           dispun de mecanisme integrate pentru recunoașterea perioadelor de studiu efectuate în instituțiile partenere, bazate pe sau compatibile cu sistemul european de transfer de instituții de curs capitalizabile;

                           (d)

                           se încheie cu acordarea, de către instituțiile participante, a diplomelor duble sau multiple comune, recunoscute sau acreditate de statele membre;

                           (e)

                           rezervă un număr minim de locuri studenților din țări terțe care au obținut un ajutor financiar în cadrul programului și îi primesc;

                           (f)

                           stabilesc condiții transparente de admitere care iau în considerare, între altele, chestiuni legate de echitatea și egalitatea între femei și bărbați;

                           (g)

                           acceptă să respecte regulile care se aplică procedurii de selecție a beneficiarilor (studenți și cadre didactice universitare);

                           (h)

                           creează structurile corespunzătoare pentru a facilita accesul și primirea studenților din țări terțe (servicii de informare, locuință etc.);

                           (i)

                           fără a aduce atingere limbii de predare, prevăd practicarea a cel puțin două limbi europene vorbite în statele membre în care se află instituțiile care participă la masteratul Erasmus Mundus și, dacă este cazul, pregătirea și ajutorul lingvistic al studenților, în special prin cursuri organizate de instituțiile respective.

               3.

               Masteratele Erasmus Mundus vor fi selecționate pe o perioadă de cinci ani, supusă unei proceduri simplificate de reînnoire anuală bazată pe un raport asupra progreselor înregistrate, această perioadă putând cuprinde un an de activități pregătitoare, înainte de începerea efectivă a cursurilor. Se va urmări o reprezentare echilibrată a diferitelor domenii de studiu pe durata programului. Comunitatea poate acorda un ajutor financiar pentru masteratul Erasmus Mundus, iar finanțarea face obiectul unei proceduri anuale de reînnoire.

         ACȚIUNEA 2:   BURSE DE STUDII
   1.   Comunitatea va stabili un plan unic și global destinat absolvenților licențiați și cadrelor didactice universitare din țări terțe.

               (a)

               Comunitatea poate acorda un ajutor financiar studenților din țări terțe care au fost autorizați, printr-o procedură concurențială, să participe la masterate Erasmus Mundus.

               (b)

               Comunitatea poate acorda un ajutor financiar cadrelor didactice universitare din țări terțe care vin, în cadrul masteratelor Erasmus Mundus, să predea și să realizeze misiuni de cercetare și lucrări științifice în instituțiile care participă la aceste masterate.

         2.   Bursele de studii vor fi accesibile absolvenților licențiați și cadrelor didactice universitare din țări terțe, așa cum sunt definiți la articolul 2, fără nici o altă condiție prealabilă în afară de existența relațiilor între Uniunea Europeană și țara de origine a studenților și cadrelor didactice universitare.
   3.   Comisia adoptă măsuri pentru ca nici un student sau cadru didactic universitar să nu primească pentru același obiect un ajutor financiar în cadrul a mai mult de un program comunitar.
   ACȚIUNEA 3:   PARTENERIATE CU INSTITUȚII DE ÎNVĂȚĂMÂNT SUPERIOR DIN ȚĂRI TERȚE

               1.

               Comunitatea poate sprijini stabilirea de relații structurate între masteratele Erasmus Mundus și instituțiile de învățământ superior din țări terțe. Pe lângă luarea în considerare a criteriului primordial al calității, trebuie reținută o repartiție geografică echilibrată între instituțiile din țări terțe care participă la program. Parteneriatele vor servi drept cadru mobilității externe a studenților și cadrelor didactice universitare din Uniunea Europeană care participă la masteratele Erasmus Mundus.

               2.

               Parteneriatele:

                           —

                           vor asocia un masterat Erasmus Mundus și cel puțin o instituție de învățământ superior dintr-o țară terță;

                           —

                           vor fi sprijinite pe perioade de cel mult trei ani;

                           —

                           vor servi drept cadru mobilității externe a studenților înscriși la cursuri de masterat Erasmus Mundus și a profesorilor care predau aceste cursuri; pentru a putea participa la astfel de parteneriate, studenții și cadrele didactice universitare trebuie să fie cetățeni ai Uniunii Europene sau resortisanți din țări terțe, care au fost rezidenți legali în Uniunea Europeană pe o durată de cel puțin trei ani (în alte scopuri decât studiile) înaintea începerii mobilității externe;

                           —

                           vor garanta recunoașterea perioadelor de studii efectuate în instituția gazdă (non-europeană).

               3.

               Activitățile prevăzute în proiectul de parteneriat pot include, de asemenea:

                           —

                           misiuni de predare într-o instituție parteneră, destinate elaborării programului de studiu al proiectului;

                           —

                           schimb de profesori, de formatori, de administratori și de alți specialiști interesați;

                           —

                           dezvoltarea și difuzarea de noi metode în domeniul învățământului superior, în special utilizarea tehnologiilor de informare și comunicare, învățământul on-line și învățământul deschis și la distanță;

                           —

                           dezvoltarea programelor de cooperare cu instituții de învățământ superior din țări terțe, în vederea susținerii unui curs în țările respective.

         ACȚIUNEA 4:   CREȘTEREA ATRACTIVITĂȚII ÎNVĂȚĂMÂNTULUI SUPERIOR EUROPEAN

               1.

               În cadrul acestei acțiuni, Comunitatea poate sprijini activități, în vederea îmbunătățirii imaginii de marcă, a vizibilității și a accesibilității învățământului european. Comunitatea sprijină, de asemenea, activități complementare în măsură să contribuie la realizarea obiectivelor programului, inclusiv activități privind dimensiunea internațională a asigurării calității, recunoașterea creditelor, recunoașterea calificărilor europene în străinătate și recunoașterea reciprocă a calificărilor cu țări terțe, elaborarea de programe și mobilitatea.

               2.

               Instituțiile eligibile pot cuprinde organizații publice sau private implicate în domeniul învățământului superior la nivel național sau internațional. Activitățile se realizează în cadrul rețelelor care asociază cel puțin trei organizații din trei state membre diferite și pot implica organizații din țări terțe. Activitățile (seminarii, conferințe, ateliere, elaborare de instrumente TCI, prezentarea de materiale de publicat etc.) se pot desfășura în state membre sau în țări terțe.

               3.

               Activitățile promoționale vizează stabilirea de legături între învățământul superior și cercetare și exploatează, în măsura posibilităților, sinergiile potențiale.

               4.

               În cadrul acestei acțiuni, Comunitatea poate sprijini rețele tematice internaționale pentru studierea acestor chestiuni.

               5.

               Comunitatea poate finanța, dacă este cazul, proiecte pilot cu țări terțe, în vederea dezvoltării mai puternice a cooperării cu aceste țări, în domeniul învățământului superior.

               6.

               Comunitatea sprijină o asociație care îi reunește pe toți foștii studenți (din țări terțe și europene) care au obținut o diplomă de masterat Erasmus Mundus.

         ACȚIUNEA 5:   MĂSURI DE SPRIJIN TEHNIC
   Pe durata punerii în aplicare a programului, Comisia poate face apel la experți, la o agenție executivă, la agenții competente din statele membre și, dacă este cazul, la alte forme de asistență tehnică, a căror finanțare poate fi asigurată din pachetul financiar global al programului.
   PROCEDURI DE SELECȚIE
   Procedurile de selecție vor fi stabilite în conformitate cu articolul 7 alineatul (1). Aceste proceduri trebuie să respecte următoarele dispoziții:

               (a)

               selecția propunerilor în baza acțiunii 1 și a acțiunii 3 se efectuează de un comitet de selecție prezidat de o persoană pe care acesta o alege, compus din personalități eminente ale lumii universitare și reprezentativ pentru diversitatea învățământului superior în Uniunea Europeană. Comitetul de selecție urmărește ca masteratele Erasmus Mundus și parteneriatele să corespundă celor mai înalte norme de calitate academică;

               (b)

               fiecărui masterat Erasmus Mundus selecționat îi va fi alocat un număr exact de burse, în baza acțiunii 2. Selecția studenților din țări terțe va fi făcută de către instituțiile care participă la masteratele Erasmus Mundus. Procedurile de selecție prevăd un mecanism de compensare la nivel european, pentru a evita dezechilibre importante între domenii de studiu, regiuni de proveniență a studenților și cadrelor didactice universitare și statele membre de destinație;

               (c)

               Comisia va selecta propunerile în baza acțiunii 4;

               (d)

               procedurile de selecție implică consultarea structurilor desemnate în conformitate cu articolul 6 alineatul (2) litera (b).


title: Decizia Consiliului din 20 septembrie 2005 privind încheierea Protocolului la Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Republica Tunisiană, pe de altă parte, pentru a ține seama de aderarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la Uniunea Europeană

text:
Anunţ juridic important

|

32005D0720

Jurnalul Oficial L 278 , 21/10/2005 p. 0001 - 0001 Jurnalul Oficial L 173 , 27/06/2006 p. 0028 - 0028

		20050920Decizia Consiliuluidin 20 septembrie 2005privind încheierea Protocolului la Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Republica Tunisiană, pe de altă parte, pentru a ține seama de aderarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la Uniunea Europeană(2005/720/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 310 coroborat cu articolul 300 alineatul (2) primul paragraf teza a doua și cu articolul 300 alineatul (3) paragraful al doilea,având în vedere Actul de aderare din 2003, în special articolul 6 alineatul (2),având în vedere propunerea Comisiei,având în vedere avizul conform al Parlamentului European [1],întrucât:(1) Protocolul la Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Republica Tunisiană, pe de altă parte, a fost semnat în numele Comunității Europene și al statelor sale membre la 8 iunie 2005.(2) Este necesară aprobarea protocolului,DECIDE:Articol unicSe aprobă Protocolul la Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Republica Tunisiană, pe de altă parte, pentru a ține seama de aderarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la Uniunea Europeană.Textul protocolului este atașat la prezenta decizie [2].Adoptată la Bruxelles, 20 septembrie 2005.Pentru ConsiliuPreședinteleM. Beckett[1] Aviz conform emis la 6 septembrie 2005 (nepublicat încă în Jurnalul Oficial).[2] JO L 278, 21.10.2005, p. 2.--------------------------------------------------


title: Decizia (PESC) 2016/2217 a Consiliului din 8 decembrie 2016 de modificare a Deciziei (PESC) 2016/849 privind măsuri restrictive împotriva Republicii Populare Democrate Coreene

text:
               9.12.2016

               RO

               Jurnalul Oficial al Uniunii Europene

               L 334/35

         DECIZIA (PESC) 2016/2217 A CONSILIULUI
   din 8 decembrie 2016
   de modificare a Deciziei (PESC) 2016/849 privind măsuri restrictive împotriva Republicii Populare Democrate Coreene
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 31 alineatul (2),
   având în vedere Decizia (PESC) 2016/849 a Consiliului din 27 mai 2016 privind măsuri restrictive împotriva Republicii Populare Democrate Coreene și de abrogare a Deciziei 2013/183/PESC (1), în special articolul 33,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 27 mai 2016, Consiliul a adoptat Decizia (PESC) 2016/849.

               (2)

               La 30 noiembrie 2016, Consiliul de Securitate al Organizației Națiunilor Unite a adoptat Rezoluția 2321 (2016), prin care se adaugă 11 persoane și 10 entități pe lista persoanelor și entităților care fac obiectul măsurilor restrictive.

               (3)

               Rubricile pentru o persoană și trei entități din anexa II ar trebui să fie eliminate, întrucât sunt menționate în lista din anexa I la Decizia (PESC) 2016/849.

               (4)

               Prin urmare, anexa I și anexa II la Decizia (PESC) 2016/849 ar trebui modificate în consecință,

         ADOPTĂ PREZENTA DECIZIE:
   Articolul 1
   Anexa I și anexa II la Decizia (PESC) 2016/849 se modifică astfel cum se prevede în anexa la prezenta decizie.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 8 decembrie 2016.

            Pentru Consiliu

            Președintele

         M. LAJČÁK

      (1)  JO L 141, 28.5.2016, p. 79.

      ANEXĂ
      Persoanele și entitățile menționate mai jos se adaugă pe lista persoanelor și entităților care fac obiectul măsurilor restrictive prevăzute în anexa I la Decizia 2016/849/PESC.
      A.   Persoane

                  Nume

                  Pseudonim

                  Data nașterii

                  Data desemnării de ONU

                  Motive

                  29.

                  Pak Chun Il

                  Pașaport: 563410091;
                  Data nașterii: 28.7.1954;
                  Naționalitatea: RPDC

                  30.11.2016

                  A ocupat funcția de ambasador al RPDC în Egipt și susține KOMID.

                  30.

                  Kim Song Chol

                  Kim Hak Song

                  Pașaport: 381420565, pașaport alternativ: 654120219;
                  Data nașterii: 26.3.1968; alternativ 15.10.1970
                  Naționalitatea: RPDC

                  30.11.2016

                  Funcționar al KOMID care a desfășurat afaceri în Sudan în numele intereselor KOMID.

                  31.

                  Son Jong Hyok

                  Son Min

                  Data nașterii: 20.5.1980;
                  Naționalitatea: RPDC

                  30.11.2016

                  Son Jong Hyok este un funcționar al KOMID care a desfășurat afaceri în Sudan în numele intereselor KOMID.

                  32.

                  Kim Se Gon

                  Pașaport: PD472310104;
                  Data nașterii: 13.11.1969
                  Naționalitatea: RPDC

                  30.11.2016

                  Acționează în numele Ministerului Industriei Energiei Atomice.

                  33.

                  Ri Won Ho

                  Pașaport: 381310014;
                  Data nașterii: 17.7.1964;
                  Naționalitatea: RPDC.

                  30.11.2016

                  Funcționar al Ministerului Securității Statului al RPDC, staționat în Siria, susține KOMID.

                  34.

                  Jo Yong Chol

                  Cho Yong Chol

                  Data nașterii: 30.9.1973;
                  Naționalitatea: RPDC.

                  30.11.2016

                  Funcționar al Ministerului Securității Statului al RPDC, staționat în Siria, susține KOMID.

                  35.

                  Kim Chol Sam

                  Data nașterii: 11.3.1971;
                  Naționalitatea: RPDC.

                  30.11.2016

                  Reprezentant al Daedong Credit Bank (DCB); a fost implicat în gestionarea unor tranzacții în numele DCB Finance Limited. În calitate de reprezentat al DCB în străinătate, Kim Chol Sam este suspectat de a fi intermediat tranzacții în valoare de sute de mii de dolari și probabil a gestionat milioane de dolari din conturi legate de RPDC cu legături potențiale cu programele nucleare/de rachete balistice.

                  36.

                  Kim Sok Chol

                  Pașaport: 472310082;
                  Data nașterii: 8.5.1955;
                  Naționalitatea: RPDC.

                  30.11.2016

                  A acționat în calitate de ambasador al RPDC în Myanmar/Birmania și își desfășoară activitatea în calitate de facilitator al KOMID. A fost remunerat de KOMID pentru asistența oferită și organizează întâlniri în numele KOMID, inclusiv o întâlnire între KOMID și persoane din domeniul apărării din Myanmar/Birmania, pentru a discuta aspecte financiare.

                  37.

                  Chang Chang Ha

                  Jang Chang Ha

                  Data nașterii: 10.1.1964;
                  Naționalitatea: RPDC.

                  30.11.2016

                  Președintele celei de a doua Academii de Științe Naturale (SANS).

                  38.

                  Cho Chun Ryong

                  Jo Chun Ryong

                  Data nașterii: 4.4.1960;
                  Naționalitatea: RPDC.

                  30.11.2016

                  Președintele celui de al doilea Comitet economic (SEC).

                  39.

                  Son Mun San

                  Data nașterii: 23.1.1951;
                  Naționalitatea: RPDC.

                  30.11.2016

                  Director general al Biroului pentru afaceri externe al Biroului General pentru Energie Atomică (BGEA).

            B.   Entități

                  Nume

                  Pseudonim

                  Amplasament

                  Data desemnării de ONU

                  Alte informații

                  33.

                  Korea United Development Bank

                  Phenian, Coreea de Nord; SWIFT/BIC: KUDBKPPY

                  30.11.2016

                  Își desfășoară activitatea în sectorul serviciilor financiare din cadrul economiei RPDC.

                  34.

                  Ilsim International Bank

                  Phenian, RPDC; SWIFT: ILSIKPPY

                  30.11.2016

                  Este afiliată la armata RPDC și are o relație apropiată cu Korea Kwangson Banking Corporation (KKBC). A încercat să se sustragă sancțiunilor impuse de Organizația Națiunilor Unite.

                  35.

                  Korea Daesong Bank

                  Choson Taesong Unhaeng; Taesong Bank

                  Segori-dong, Gyongheung St. Potonggang District, Phenian, RPDC; SWIFT/BIC: KDBKKPPY

                  30.11.2016

                  Este deținută și controlată de Biroul 39 al Partidului Muncitorilor Coreeni.

                  36.

                  Singwang Economics and Trading General Corporation

                  RPDC

                  30.11.2016

                  Este o firmă a RPDC pentru comerțul cu cărbune. RPDC generează o cotă semnificativă din banii pentru programele sale nucleare și de rachete balistice prin extracția minieră a resurselor naturale și vânzarea lor în străinătate.

                  37.

                  Korea Foreign Technical Trade Center

                  RPDC

                  30.11.2016

                  Este o firmă a RPDC pentru comerțul cu cărbune. RPDC generează o cotă semnificativă din fondurile necesare pentru finanțarea programelor sale nucleare și de rachete balistice, prin extracția minieră a resurselor naturale și vânzarea lor în străinătate.

                  38.

                  Korea Pugang Trading Corporation

                  Rakwon-dong, Pothonggang District, Phenian, RPDC

                  30.11.2016

                  Este deținută de Korea Ryonbong General Corporation, conglomeratul din sectorul apărării al RPDC specializat în achiziții pentru industriile de apărare ale RPDC și care susține vânzările cu caracter militar ale Phenianului.

                  39.

                  Korea InternationalChemical Joint Venture Company

                  Choson International Chemicals Joint Operation Company; Chosun International Chemicals Joint Operation Company: International Chemical Joint Venture Company

                  Hamhung, South Hamgyong Province, RPDC; Man gyongdae-kuyok, Phenian, RPDC; Mangyungdae-gu, Phenian, RPDC

                  30.11.2016

                  Este o filială a Korea Ryonbong General Corporation, conglomeratul din sectorul apărării al RPDC specializat în achiziții pentru industriile de apărare ale RPDC și care susține vânzările cu caracter militar ale Phenianului, angajându-se în tranzacții legate de proliferare.

                  40.

                  DCB Finance Limited

                  Akara Building, 24 de Castro Street, Wickhams Cay I, Road Town, Tortola, British Virgin Islands; Dalian, China

                  30.11.2016

                  Este o companie-paravan pentru Daedong Credit Bank (DCB), care este o entitate inclusă pe listă.

                  41.

                  Korea Taesong Trading Company

                  Phenian, RPDC

                  30.11.2016

                  A acționat în numele KOMID în relațiile cu Siria.

                  42.

                  Korea Daesong General Trading Corporation

                  Daesong Trading; Daesong Trading Company; Korea Daesong Trading Company; Korea Daesong Trading Corporation

                  Pulgan Gori Dong 1, Potonggang District, Phenian, RPDC

                  30.11.2016

                  Este afiliată cu Biroul 39 prin exporturi de minerale (aur), metale, utilaje, produse agricole, ginseng, bijuterii și produse ale industriei ușoare.

            Următoarele persoane și entități se elimină de pe lista prevăzută în anexa II la Decizia 2016/849/PESC a Consiliului.
      I.   Persoanele și entitățile care sunt responsabile de programele RPDC care vizează armele nucleare, rachetele balistice sau alte arme de distrugere în masă, ori persoana acționând în numele acestora sau în conformitate cu instrucțiunile lor, ori entități aflate în proprietatea lor sau controlate de acestea.

      A.   Persoane

                  16.

                  Jo Chun Ryong

            B.   Entități

                  2.

                  Korea Taesong Trading Company

            II.   Persoanele și entitățile care furnizează servicii financiare care ar putea contribui la programele RPDC care vizează armele nucleare, rachetele balistice sau alte arme de distrugere în masă.

      B.   Entități

                  1.

                  Korea Daesong Bank

                  2.

                  Korea Daesong General Trading Corporation


title: 2008/119/CE: Decizia Consiliului din 12 februarie 2008 privind principiile, prioritățile și condițiile cuprinse în Parteneriatul pentru aderarea Croației și de abrogare a Deciziei 2006/145/CE

text:
               16.2.2008

               RO

               Jurnalul Oficial al Uniunii Europene

               L 42/51

      DECIZIA CONSILIULUI

   din 12 februarie 2008
   privind principiile, prioritățile și condițiile cuprinse în Parteneriatul pentru aderarea Croației și de abrogare a Deciziei 2006/145/CE
   (2008/119/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 533/2004 al Consiliului din 22 martie 2004 privind stabilirea de parteneriate europene în cadrul procesului de stabilizare și de asociere (1), în special articolul 2,
   având în vedere propunerea Comisiei,
   întrucât:

               (1)

               Consiliul European de la Salonic din 19 și 20 iunie 2003 a aprobat introducerea parteneriatelor ca modalitate de concretizare a perspectivei europene a țărilor din Balcanii de Vest.

               (2)

               Regulamentul (CE) nr. 533/2004 prevede că revine Consiliului să stabilească principiile, prioritățile și condițiile care urmează a fi incluse în parteneriate, precum și orice adaptări ulterioare. De asemenea, se prevede că monitorizarea parteneriatelor pentru aderare va fi asigurată prin intermediul mecanismelor instituite în cadrul procesului de stabilizare și de asociere, în special prin rapoartele anuale privind progresele realizate.

               (3)

               Ca urmare a Parteneriatului european din 2004, Consiliul a adoptat, la 20 februarie 2006, primul Parteneriat pentru aderarea Croației (2).

               (4)

               La 3 octombrie 2005, statele membre au deschis negocieri cu Croația cu privire la aderarea acesteia la Uniunea Europeană. Desfășurarea negocierilor va depinde de progresele realizate de Croația în pregătirea pentru aderare, progrese care vor fi evaluate, inter alia, în raport cu punerea în aplicare a parteneriatului pentru aderare, reexaminat periodic.

               (5)

               În Comunicarea Comisiei cu privire la Strategia de extindere și principalele provocări pentru perioada 2006-2007 se arăta că parteneriatele vor fi actualizate la sfârșitul anului 2007.

               (6)

               La 17 iulie 2006, Consiliul a adoptat Regulamentul (CE) nr. 1085/2006 de instituire a unui instrument de asistență pentru preaderare (IPA) (3), care reînnoiește cadrul pentru asistență financiară în favoarea țărilor în curs de preaderare.

               (7)

               Prin urmare, ar trebui adoptat un parteneriat pentru aderare revizuit, care să actualizeze parteneriatul curent, pentru a identifica prioritățile reînnoite pentru care sunt necesare acțiuni suplimentare, pe baza concluziilor din raportul 2007 privind progresele realizate de Croația în demersul asumat pentru integrarea în Uniunea Europeană.

               (8)

               Pentru a se pregăti pentru aderare, Croația ar trebui să elaboreze un plan care să cuprindă termene și măsuri specifice pentru atingerea priorităților acestui parteneriat pentru aderare.

               (9)

               Decizia 2006/145/CE ar trebui abrogată,

         DECIDE:
   Articolul 1
   În conformitate cu articolul 2 din Regulamentul (CE) nr. 533/2004, principiile, prioritățile și condițiile înscrise în Parteneriatul pentru aderarea Croației sunt prezentate în anexa la prezenta decizie.
   Articolul 2
   Punerea în aplicare a parteneriatului pentru aderare se examinează și se monitorizează atât prin intermediul mecanismelor instituite în cadrul procesului de stabilizare și de asociere, precum și de către Consiliu pe baza rapoartelor anuale prezentate de Comisie.
   Articolul 3
   Decizia 2006/145/CE se abrogă.
   Articolul 4
   Prezenta decizie intră în vigoare în a treia zi de la data publicării în Jurnalul Oficial al Uniunii Europene.

      Adoptată la Bruxelles, 12 februarie 2008.

            Pentru Consiliu

            Președintele

         A. BAJUK

      (1)  JO L 86, 24.3.2004, p. 1. Regulament modificat prin Regulamentul (CE) nr. 269/2006 (JO L 47, 17.2.2006, p. 7).

      (2)  Decizia 2006/145/CE a Consiliului din 20 februarie 2006 privind principiile, prioritățile și condițiile cuprinse în Parteneriatul de aderare a Croației (JO L 55, 25.2.2006, p. 30).

      (3)  JO L 210, 31.7.2006, p. 82.

      ANEXĂ
      PARTENERIATUL PENTRU ADERAREA CROAȚIEI DIN 2007
      1.   INTRODUCERE
      Versiunea revizuită a Parteneriatului pentru aderare propus actualizează primul parteneriat, pe baza concluziilor din Raportul Comisiei din 2007 privind progresele realizate de Croația. Sunt reiterate domeniile de acțiune prioritare și sunt identificate noi priorități. Prioritățile noi sunt adaptate la nevoile specifice și la stadiul de pregătire al țării și vor fi actualizate, dacă este cazul. Croația ar trebui să elaboreze un plan care să cuprindă termene și măsuri specifice pentru atingerea priorităților parteneriatului pentru aderare. Parteneriatul pentru aderare prevede, de asemenea, orientări privind asistența financiară ce urmează să fie acordată țării.
      2.   PRINCIPII
      Procesul de stabilizare și de asociere rămâne cadrul în care se înscrie parcursul european al țărilor din Balcanii de Vest până la aderarea viitoare a acestora. Principalele priorități identificate pentru Croația se referă la capacitatea acestei țări de a îndeplini criteriile definite de Consiliul European de la Copenhaga în 1993 și condițiile instituite prin procesul de stabilizare și asociere, în special condițiile definite de Consiliu în concluziile sale din 29 aprilie 1997 și, respectiv, 21 și 22 iunie 1999, în declarația finală a Reuniunii la nivel înalt de la Zagreb din 24 noiembrie 2000, în Agenda de la Salonic, precum și cerințele cadrului de negociere adoptat de Consiliu la 3 octombrie 2005.
      3.   PRIORITĂȚI
      Prioritățile enumerate în prezentul parteneriat pentru aderare au fost stabilite plecând de la premisa că, pentru Croația, realizarea priorităților sau obținerea de rezultate semnificative în anii imediat următori este un obiectiv realist. Prioritățile se referă atât la legislație, cât și la punerea în aplicare a acesteia.
      Dată fiind necesitatea de a stabili priorități, este important a preciza faptul că Croația va trebui să îndeplinească și alte sarcini care ar putea deveni prioritare în cadrul oricărui alt viitor parteneriat, avându-se în vedere progresele realizate de Croația.
      În cadrul priorităților, prioritățile esențiale au fost identificate și grupate în partea de început a secțiunii de mai jos. Ordinea în care sunt enumerate aceste priorități esențiale nu presupune o clasificare în funcție de importanță.
      Priorități esențiale

                  —

                  Asigurarea punerii în aplicare, în mod corespunzător, a tuturor angajamentelor asumate prin Acordul de stabilizare și de asociere.

                  —

                  Actualizarea și punerea în aplicare a strategiei și a planului de acțiune pentru reforma sistemului judiciar.

                  —

                  Adoptarea și punerea în aplicare rapidă a unui cadru strategic pentru reforma administrației publice.

                  —

                  Actualizarea și accelerarea punerii în aplicare a programului anticorupție și a planurilor de acțiune conexe, asigurarea unor acțiuni mai coordonate și proactive pentru a preveni, identifica și instrumenta în mod eficient cazurile de corupție, în special la nivel înalt.

                  —

                  Punerea în aplicare a legii constituționale privind statutul minorităților naționale, acordând o atenție specială dispozițiilor de garantare a reprezentării proporționale a minorităților în ocuparea forței de muncă. Luarea unor măsuri cu o sferă de aplicare mai amplă pentru a combate discriminarea în sectorul public.

                  —

                  Finalizarea procesului de repatriere a refugiaților; soluționarea definitivă a tuturor cazurilor de atribuire de locuințe pentru foștii deținători ai drepturilor de folosință/închiriere; finalizarea procesului de reconstruire și restituire a imobilelor și oferirea posibilității de a prezenta noi cereri de reconstituire a vechimii în muncă.

                  —

                  Continuarea eforturilor care au ca obiectiv reconcilierea cetățenilor din regiune.

                  —

                  Consolidarea eforturilor pentru a găsi soluții definitive la problemele bilaterale nerezolvate (1), în special în ceea ce privește frontierele, cu Slovenia, Serbia, Muntenegru și Bosnia și Herțegovina; soluționarea chestiunii referitoare la zona de protecție ecologică și de pescuit.

                  —

                  Menținerea cooperării depline cu Tribunalul Penal Internațional pentru fosta Iugoslavie și asigurarea integrității procedurilor penale naționale privind crimele de război.

                  —

                  Ameliorarea mediului de afaceri și a potențialului de creștere economică, în special prin reducerea subvențiilor, restructurarea marilor întreprinderi care înregistrează pierderi și creșterea eficienței cheltuielilor publice.

            Criterii politice
      Democrația și statul de drept
      Administrația publică

                  —

                  Aplicarea integrală a măsurilor de reformă a administrației publice în materie de proceduri administrative, recrutare, promovare, formare și depolitizare; o mai bună gestionare a resurselor umane în domeniul administrației publice.

            Sistemul judiciar

                  —

                  Reducerea semnificativă a numărului de cazuri nesoluționate în instanță și asigurarea unei durate rezonabile a procedurilor judiciare.

                  —

                  Raționalizarea organizării instanțelor, inclusiv introducerea sistemelor moderne de tehnologie a informației.

                  —

                  Instituirea unui sistem deschis, echitabil și transparent de recrutare, evaluare, promovare și de măsuri disciplinare în sectorul judiciar și consolidarea profesionalismului prin programe de formare de bună calitate, sprijinite prin finanțarea adecvată acordată Școlii de Magistratură, inclusiv în domeniul dreptului comunitar.

                  —

                  Adoptarea unor măsuri pentru a asigura executarea deplină și corectă a hotărârilor judecătorești.

            Politica anticorupție

                  —

                  Continuarea activității de elaborare și punere în aplicare a codurilor de conduită/deontologice pentru funcționari și reprezentanții aleși, precum și a planurilor de acțiune pentru prevenirea corupției în cadrul agențiilor relevante de aplicare a legii (poliția de frontieră, poliția, vama, sistemul judiciar) și al altor instituții și agenții din sectorul public; soluționarea deplină a problemei corupției în domeniul achizițiilor publice. Crearea, în cadrul serviciilor vizate, a unor unități specializate în combaterea faptelor de corupție, cu instituirea unui mecanism adecvat de coordonare între acestea și alocarea resurselor și a formării profesionale necesare.

                  —

                  Adoptarea unor măsuri pentru a garanta aplicarea uniformă a cadrului juridic în materie de luptă împotriva corupției, inclusiv prin utilizarea statisticilor corespunzătoare. Asigurarea respectării standardelor stabilite prin instrumentele internaționale, cu instituirea măsurilor legislative și administrative corespunzătoare.

                  —

                  Luarea unor acțiuni concrete pentru a sensibiliza opinia publică cu privire la încadrarea faptelor de corupție ca infracțiune penală gravă.

                  —

                  Asigurarea cooperării depline a autorităților de stat cu Biroul pentru prevenirea corupției și a criminalității organizate.

            Drepturile omului și protecția minorităților

                  —

                  Asigurarea accesului la justiție și la asistență juridică, alocarea resurselor bugetare corespunzătoare.

                  —

                  Promovarea respectării și a protecției minorităților în conformitate cu legislația internațională și cu cele mai bune practici ale statelor membre UE.

                  —

                  Încurajarea unei atitudini de toleranță față de minoritățile sârbă și romă și luarea de măsuri pentru a proteja persoanele care aparțin minorităților și care pot face obiectul amenințărilor sau actelor de discriminare, ostilitate sau violență.

                  —

                  Continuarea aplicării strategiei și a planului de acțiune pentru protecția și integrarea minorității rome și asigurarea disponibilității resurselor necesare, în special în ceea ce privește ocuparea forței de muncă, educația și locuințele.

                  —

                  Adoptarea și punerea în aplicare a unei strategii generale pentru combaterea discriminării.

            Aspecte regionale și obligații internaționale

                  —

                  Respectarea deplină a Acordului din 4 iunie 2004 referitor la zona ecologică și de pescuit protejată, menționat în concluziile Consiliului European din 4 iunie 2004 și în cadrul de negociere, și amânarea aplicării oricărui aspect privind zona la nivelul statelor membre UE, până la data la care se ajunge la un acord comun în spiritul Uniunii Europene.

                  —

                  Asigurarea integrității procedurilor privind crimele de război, în special punând capăt defavorizării sârbilor pe criterii etnice, inclusiv prin aplicarea unui standard uniform de răspundere penală și asigurarea unei siguranțe sporite pentru martori și informatori.

                  —

                  Asigurarea coordonării și cooperării adecvate între toate autoritățile competente la nivel central și local cu privire la aspecte legate de returnarea refugiaților.

                  —

                  Intensificarea eforturilor pentru a rezolva cu vecinii toate problemele care decurg din pierderea drepturilor de folosință și închiriere.

                  —

                  Crearea condițiilor sociale și economice pentru îmbunătățirea climatului de reintegrare a repatriaților și acceptarea repatriaților de către comunitățile gazdă, inclusiv prin programe de dezvoltare regională în zonele afectate.

                  —

                  Contribuirea la consolidarea cooperării regionale, inclusiv prin promovarea procesului de tranziție de la pactul de stabilitate la un cadru de cooperare cu o dimensiune preponderent regională și punerea în aplicare efectivă a Acordului de Liber Schimb Central-European (CEFTA).

                  —

                  Aplicarea integrală a acordurilor cu țările învecinate, în special a celor privind lupta împotriva criminalității organizate, gestionarea frontierelor și readmisia, cooperarea transfrontalieră, cooperarea judiciară și polițienească, inclusiv în materie de crime de război; încheierea unor astfel de acorduri, în cazul în care sunt în etapa de proiect.

            Criterii economice

                  —

                  Aplicarea în continuare a unor politici sectoriale prudente în materie fiscală, monetară și financiară, cu scopul de a susține stabilitatea macroeconomică, inclusiv un nivel redus al inflației, stabilitatea ratelor de schimb și reducerea suplimentară a ponderii cheltuielilor publice în PIB, precum și a ponderii deficitului și datoriei publice în PIB.

                  —

                  Continuarea reformelor instituționale în sectorul finanțelor publice în vederea consolidării transparenței fiscale și îmbunătățirii eficienței și transparenței gestionării datoriei publice, precum și finalizarea modificării prevăzute pentru raportările bugetare pentru conformitate cu principiile SEC 95 (Sistemului European de Conturi).

                  —

                  Aplicarea în continuare a reformelor globale în sistemul sanitar pentru a evita acumularea de noi arierate de plată în sistemul sanitar și pentru a ameliora eficiența cheltuielilor din sectorul sănătății. Continuarea reformei privind securitatea socială. Garantarea viabilității financiare pentru primul pilon al sistemului de pensii prin reforme parametrice adecvate.

                  —

                  Facilitarea în continuare a intrării societăților comerciale pe piață prin reducerea suplimentară a duratei, a procedurilor și a costurilor necesare pentru crearea unei societăți comerciale. Ameliorarea procedurilor de faliment pentru a accelera ieșirea de pe piață.

                  —

                  Ameliorarea cadrului instituțional pentru privatizare în vederea accelerării semnificative a procesului de privatizare a societăților comerciale care fac parte din Fondul de stat pentru privatizare. Continuarea demersurilor de restructurare a întreprinderilor deținute de stat care înregistrează pierderi și a sistemului feroviar pentru a reduce cuantumul subvențiilor acordate sectorului întreprinderilor ca pondere în PIB.

                  —

                  Ameliorarea structurilor de stimulare și a flexibilității pe piața muncii pentru a crește participarea și gradul de ocupare a forței de muncă.

            Capacitatea de asumare a obligațiilor care decurg din statutul de stat membru
      Capitolul 1:   Libera circulație a mărfurilor

                  —

                  Adoptarea și punerea în aplicare a cadrului legislativ orizontal pentru a completa infrastructura necesară și a asigura separarea atribuțiilor între diferitele funcții (reglementare, standardizare, acreditare, metrologie, evaluarea conformității și supravegherea pieței).

                  —

                  Adoptarea și punerea în aplicare a unei strategii generale pentru transpunerea și aplicarea legislației comunitare pentru organizațiile orizontale relevante (standardizare, acreditare, metrologie și supravegherea pieței) și în sectoarele individuale, consolidarea capacității administrative.

                  —

                  Adoptarea și punerea în aplicare a planului de acțiune pentru asigurarea compatibilității cu articolele 28-30 din Tratatul CE, inclusiv introducerea clauzelor de recunoaștere reciprocă.

                  —

                  Continuarea procesului de adoptare a standardelor europene. Continuarea preparativelor pentru a întruni criteriile necesare statutului de membru al organismelor de standardizare.

                  —

                  Finalizarea activității de transpunere a directivelor „abordarea veche” și „abordarea nouă”, în special în ceea ce privește produsele farmaceutice.

            Capitolul 2:   Libera circulație a lucrătorilor

                  —

                  Eliminarea tuturor măsurilor discriminatorii față de lucrătorii migranți din UE și față de cetățenii UE.

                  —

                  Consolidarea structurilor administrative pentru coordonarea sistemelor de securitate socială.

            Capitolul 3:   Dreptul de stabilire și libertatea de a presta servicii

                  —

                  Finalizarea procesului de aliniere a legislației la acquis în materie de recunoaștere a calificărilor profesionale pentru cetățenii din UE, modificarea legislației existente pentru a elimina cerințele existente cu privire la naționalitate, limbă, stabilire sau licențe comerciale pentru furnizorii de servicii din Uniunea Europeană, eliminarea altor bariere administrative și tehnice în ceea ce privește dreptul de stabilire și libertatea de a furniza servicii, precum și asigurarea tratării în mod uniform a cererilor de permise de activitate, inclusiv a cererilor de autorizații de construcție.

            Capitolul 4:   Libera circulație a capitalului

                  —

                  Finalizarea procesului de instituire a unui sistem eficient de combatere a spălării banilor, în special prin asigurarea faptului că agențiile de aplicare a legii sunt deplin operaționale, dispun de resurse suficiente și sunt bine coordonate cu agențiile omoloage de pe plan național și internațional.

                  —

                  Înregistrarea de progrese suplimentare în eliminarea ultimelor restricții cu privire la mișcările de capital; eliminarea tuturor restricțiilor la achiziționarea de bunuri imobiliare de către cetățenii Uniunii Europene în conformitate cu Acordul de stabilizare și asociere și garantarea că toate cererile de autorizare a achiziționării de bunuri imobiliare depuse în acest timp de cetățenii UE sunt tratate rapid.

            Capitolul 5:   Achiziții publice

                  —

                  Învestirea unei organizații cu responsabilități în achizițiile publice cu sarcina de a garanta o politică consecventă și transparentă și de a supraveghea aplicarea acesteia în toate domeniile legate de achizițiile publice.

                  —

                  Adoptarea și punerea în aplicare a unei strategii generale, cu termene și etape principale în materie de aliniere legislativă și de construire a capacității, în toate domeniile aferente achizițiilor publice (contracte publice, concesii, parteneriate public-privat), precum și în materie de proceduri și organe de revizuire. Consolidarea mecanismelor de punere în aplicare a legii de care dispun organele de revizuire.

            Capitolul 6:   Drept comercial

                  —

                  Alinierea la acquis a legislației privind societățile comerciale și finalizarea alinierii la directiva privind ofertele publice de achiziție.

                  —

                  Alinierea la acquis a legislației contabile și a legislației privind auditul. Consolidarea cadrului instituțional relevant.

            Capitolul 7:   Legea privind proprietatea intelectuală

                  —

                  Finalizarea procesului de aliniere la acquis a legislației privind drepturile de autor și drepturile conexe și asigurarea punerii în aplicare a legii privind drepturile de proprietate intelectuală prin consolidarea capacității administrative a organelor relevante.

                  —

                  Obținerea unor rezultate satisfăcătoare în materie de ceecetare, urmărire și sancționare judiciară a cazurilor de piraterie și contrafacere.

            Capitolul 8:   Politica de concurență

                  —

                  Adoptarea unui program național de restructurare pentru sectorul siderurgiei, care să asigure viabilitatea și respectarea normelor UE în materie de ajutoare de stat. Adoptarea planurilor individuale de restructurare pentru fiecare șantier naval în dificultate și includerea acestor planuri într-un program național de restructurare, în conformitate cu normele Uniunii Europene în materie de ajutoare de stat.

                  —

                  Finalizarea procesului de aliniere a legislației la normele UE în materie de ajutoare de stat cu caracter fiscal și asigurarea conformității tuturor sistemelor de ajutoare identificate în inventarul privind ajutoarele de stat și declarate ca fiind incompatibile cu normele comunitare. Adoptarea hărții ajutoarelor cu caracter regional.

                  —

                  Adoptarea măsurilor legislative care permit un control antitrust eficient, în special în ceea ce privește stabilirea amenzilor și controlul judiciar.

            Capitolul 9:   Servicii financiare

                  —

                  Finalizarea procesului de transpunere a acquis-ului în materie de licențe bancare, cerințe de capital, instituții emitente de monedă electronică, conglomerate financiare, lichidare și reorganizare, conturi bancare, conturile sucursalelor și sistemele de garantare a depozitelor.

                  —

                  Finalizarea procesului de aliniere a legislației în ceea ce privește marjele de solvabilitate, supravegherea sectorului asigurărilor, intermedierea în reasigurare și asigurare, infrastructura pieței financiare, piața investițiilor și piața titlurilor de valoare.

                  —

                  Instituirea unui sistem de indemnizare a investitorului în conformitate cu acquis-ul. Prezentarea de dovezi cu privire la punerea în aplicare a cerințelor prudențiale prin evidențierea rezultatelor obținute.

            Capitolul 10:   Societatea informațională și mass-media

                  —

                  Finalizarea procesului de aliniere a legislației în materie de comunicații electronice, comerț electronic, semnături electronice, mijloacele de comunicare electronice și siguranța informației la acquis și la directiva „Televiziunea fără frontiere”.

                  —

                  Asigurarea unei capacități administrative suficiente pentru a pune în aplicare acquis-ul, în special în domeniul comunicațiilor electronice, și evidențierea rezultatelor obținute în punerea în aplicare a obligațiilor cu privire la operatorii cu o putere de piață semnificativă și a drepturilor noilor veniți pe piața comunicațiilor electronice, inclusiv a drepturilor de trecere, de colocare și de partajare a infrastructurii.

                  —

                  Finalizarea revizuirii prevăzute pentru legislația privind mijloacele audiovizuale de comunicare pe bază de consultare publică, pentru a asigura independența normativă și pentru a preveni amestecul politic nejustificat.

            Capitolul 11:   Agricultură și dezvoltare rurală

                  —

                  Consolidarea structurilor și a capacității administrative necesare pentru a pune în aplicare politicile de piață și de dezvoltare rurală, inclusiv culegerea și prelucrarea datelor agricole.

                  —

                  Instituirea unui registru al plantațiilor viticole în conformitate cu standardele UE.

                  —

                  Continuarea pregătirilor în vederea instituirii unor organe de plată eficiente și solide din punct de vedere financiar pentru gestionarea și controlul fondurilor agricole, în conformitate cu cerințele UE și cu standardele internaționale de audit.

            Capitolul 12:   Siguranța alimentelor, politica veterinară și fitosanitară

                  —

                  Ameliorarea semnificativă a procesului de aliniere a legislației din domeniul siguranței alimentelor, veterinar și fitosanitar, consolidarea structurilor necesare de punere în aplicare, inclusiv a serviciilor de control și inspecție.

                  —

                  Asigurarea instituirii unor sisteme conforme în sectorul siguranței alimentelor, veterinar și fitosanitar, inclusiv a unui sistem de identificare a animalelor și de înregistrare a mișcărilor acestora, tratarea subproduselor de origine animală, modernizarea unităților agroalimentare, bunăstarea animalelor, programe de combatere a bolilor la animale, controlul animalelor și produselor de origine animală la punctele de verificare de la frontiere, controlul fitosanitar, autorizarea produselor fitosanitare și controlul reziduurilor acestora, precum și calitatea semințelor și a materialului vegetal săditor.

            Capitolul 13:   Pescuit

                  —

                  Consolidarea structurilor administrative și, în special, a structurilor de inspecție în domeniul politicii de pescuit și ameliorarea colectării datelor cu privire la capturi și debarcări.

                  —

                  Finalizarea registrului informatizat al navelor de pescuit și instituirea unui sistem de monitorizare a navelor prin satelit.

            Capitolul 14:   Politica în domeniul transporturilor

                  —

                  Finalizarea procesului de aliniere la acquis-ul comunitar și consolidarea capacității administrative în domeniul transportului rutier (inclusiv punerea în aplicare a tahografului digital), aviației și transportului maritim, precum și în domeniul transportului pe căile navigabile interioare, în special în ceea ce privește siguranța navigației și serviciile de informații fluviale.

                  —

                  Adoptarea normelor de punere în aplicare în domeniul transportului feroviar, în special a dispozițiilor privind interoperabilitatea și alocarea independentă a capacităților. Publicarea versiunii definitive a documentului de referință privind rețelele.

                  —

                  Punerea în aplicare a primei etape de tranziție a Acordului privind instituirea unui spațiu aerian comun european și ratificarea acestuia.

            Capitolul 15:   Energie

                  —

                  Îndeplinirea obligațiilor care decurg din Tratatul privind instituirea unei Comunități a Energiei.

                  —

                  Consolidarea capacității administrative și finalizarea alinierii la acquis-ul comunitar în domeniul securității furnizării energiei, al eficienței energetice și al surselor de energie regenerabilă, al pieței energetice interne (electricitate și gaz) și al energiei nucleare, precum și asigurarea unui nivel înalt de securitate nucleară și de protecție împotriva radiațiilor.

            Capitolul 16:   Fiscalitate

                  —

                  Accelerarea alinierii legislației fiscale la acquis, acordând o atenție specială includerii zonelor libere în sfera de aplicare teritorială a regimului privind taxa pe valoarea adăugată, eliminarea cotelor zero pentru taxa pe valoarea adăugată, eliminarea impozitării discriminatorii a țigaretelor și armonizarea în continuare a regimului accizelor.

                  —

                  Consolidarea semnificativă a capacității de punere în aplicare a legii a administrațiilor fiscale și vamale, în special în ceea ce privește funcțiile de colectare și control, precum și elaborarea sistemelor informatice necesare; continuarea activității de creare a unui serviciu pentru accize funcțional, care dispune de personal adecvat; simplificarea procedurilor și întărirea controalelor pentru instrumentarea eficientă a cazurilor de fraudă fiscală.

                  —

                  Aderarea la principiile codului de conduită în domeniul fiscalității societăților comerciale, asigurând conformitatea noilor măsuri fiscale cu aceste principii.

            Capitolul 17:   Uniunea economică și monetară

                  —

                  Alinierea cadrului juridic pentru a asigura independența deplină a băncii centrale, pentru a asigura alinierea în ceea ce privește interzicerea accesului privilegiat al sectorului public la instituții financiare și pentru a permite integrarea deplină a băncii centrale în Sistemul European al Băncilor Centrale.

            Capitolul 18:   Statistică

                  —

                  Consolidarea capacității administrative a Institutului de Statistică, reformarea birourilor regionale și îmbunătățirea coordonării cu alți producători de statistici oficiale.

                  —

                  Dezvoltarea în continuare a statisticilor agricole, macroeconomice și de afaceri.

            Capitolul 19:   Politica socială și ocuparea forței de muncă

                  —

                  Alinierea în continuare la acquis și consolidarea structurilor administrative și de aplicare a legii conexe, inclusiv a inspectoratelor de muncă, în asociere cu partenerii sociali.

                  —

                  Aplicarea eficientă a Memorandumului comun în domeniul incluziunii sociale (JIM) și, odată adoptat, a Documentului comun de evaluare a priorităților politicii de ocupare (JAP).

            Capitolul 20:   Politica privind întreprinderile și industria

                  —

                  Punerea în aplicare a unei strategii generale de politică industrială, cu accent deosebit pe restructurarea sectoarelor-cheie și a societăților comerciale individuale care înregistrează pierderi, inclusiv a sectorului siderurgiei și al construcțiilor navale.

            Capitolul 21:   Rețele transeuropene

                  —

                  Sporirea interconexiunilor de gaz și electricitate cu țările învecinate.

            Capitolul 22:   Politica regională și coordonarea instrumentelor structurale

                  —

                  Adoptarea și inițierea procesului de punere în aplicare a unui plan de acțiune care stabilește obiective clare și termene aferente pentru a întruni cerințele normative și operaționale care derivă din politica de coeziune a Comunității, inclusiv consolidarea capacității la nivel central, regional și local.

                  —

                  Asigurarea separării clare a responsabilităților, consolidarea capacității și a coordonării între autoritățile/structurile desemnate pentru punerea în aplicare, inclusiv autoritățile locale.

                  —

                  Adoptarea legii privind dezvoltarea regională.

                  —

                  Întărirea capacității de programare, pregătire a proiectelor, monitorizare, evaluare și gestionare financiară și control, în special a ministerelor de resort, pentru a pune în aplicare programele UE de preaderare ca o etapă pregătitoare pentru politica de coeziune a Comunității.

            Capitolul 23:   Sistemul judiciar și drepturile fundamentale

                  —

                  Aplicarea în continuare a legislației naționale privind protecția datelor cu caracter personal în conformitate cu acquis-ul și asigurarea monitorizării și a punerii în aplicare eficiente.

                  —

                  Pentru alte priorități, a se vedea secțiunea cu privire la criteriile politice.

            Capitolul 24:   Justiție, libertate și securitate

                  —

                  Finalizarea procesului de revizuire a legislației-cheie pentru a o alinia la acquis-ul Schengen; extinderea, la nivel local, a investițiilor în echipamente informatice și formarea profesională suplimentară pentru forțele de poliție.

                  —

                  Continuarea pregătirilor pentru a pune în aplicare acquis-ul Schengen prin creșterea numărului de efective și a formării profesionale pentru polițiștii de frontieră, investirea suplimentară în echipamente, inclusiv extinderea sistemului național de informații cu privire la gestionarea granițelor și asigurarea compatibilității acestuia cu Sistemul de informații Schengen de a doua generație (SIS II). Îmbunătățirea capacității administrative și de punere în aplicare a legii a poliției de frontieră prin consolidarea cooperării între agenții.

                  —

                  Alinierea în continuare a legislației la politica UE în materie de vize, inclusiv introducerea elementelor biometrice de identificare în documentele de călătorie și pregătirea pentru Sistemul de Informații privind Vizele.

                  —

                  Introducerea legislației secundare pentru a pune în aplicare legea privind azilul și legea privind regimul străinilor.

                  —

                  Asigurarea compatibilității legislației cu acquis-ul în cooperarea judiciară în materie civilă și penală, consolidarea capacității sistemului judiciar de punere în aplicare a acquis-ului.

            Capitolul 25:   Știință și cercetare

                  —

                  Asigurarea capacității adecvate pentru a pune în aplicare proiectele de cercetare finanțate de UE.

                  —

                  Continuarea procesului de adoptare și punere în aplicare a acțiunilor menite să faciliteze integrarea în Spațiul european de cercetare.

            Capitolul 26:   Educație și cultură

                  —

                  Asigurarea capacității adecvate pentru a gestiona programul „Formarea continuă” și programul „Tineretul în acțiune”.

                  —

                  Alinierea la acquis în materie de nediscriminare între resortisanții UE și croați în ceea ce privește accesul la educație, precum și la directiva privind educația copiilor lucrătorilor migranți.

            Capitolul 27:   Mediul

                  —

                  Continuarea activității de transpunere și punere în aplicare a acquis-ului comunitar, cu accent deosebit pe gestionarea deșeurilor, calitatea apei, calitatea aerului, protecția naturii, precum și pe prevenirea și reducerea integrată a poluării.

                  —

                  Adoptarea și punerea în aplicare, într-un mod bine coordonat, a unui plan global pentru a institui capacitatea administrativă necesară și pentru a aloca resursele financiare necesare în vederea aplicării acquis-ului în domeniul mediului.

                  —

                  Creșterea investițiilor în infrastructura de mediu, cu accent, în special, pe colectarea și tratarea apelor reziduale, a distribuirii apei potabile și a gestionării deșeurilor.

                  —

                  Inițierea punerii în aplicare a Protocolului de la Kyoto.

                  —

                  Asigurarea integrării cerințelor de protecție a mediului înconjurător în definirea și punerea în aplicare a altor politici sectoriale și promovarea dezvoltării durabile.

            Capitolul 28:   Protecția consumatorului și a sănătății

                  —

                  Alinierea în continuare a legislației la acquis-ul în materie de protecție a consumatorilor și a sănătății, inclusiv în domeniul țesuturilor, celulelor și tutunului, precum și asigurarea structurilor administrative adecvate și a capacității de punere în aplicare a legii.

                  —

                  În domeniul sănătății mintale, dezvoltarea serviciilor de proximitate ca alternativă la instituționalizare și asigurarea alocării de resurse financiare suficiente pentru îngrijirea sănătății mintale.

            Capitolul 29:   Uniunea vamală

                  —

                  Continuarea procesului de adoptare a legislației într-un număr limitat de domenii în care trebuie continuat procesul de aliniere, în special în ceea ce privește regulile de origine nepreferențiale și aplicarea comisioanelor.

                  —

                  Punerea în aplicare, în mod consecvent și omogen, a regulilor vamale în toate birourile vamale, în special în domeniul prelucrării declarațiilor, originii, procedurilor simplificate, contrafacerii, selectivității verificărilor; asigurarea punerii în aplicare a unor proceduri de analiză a riscului, moderne și consecvente, în toate birourile.

                  —

                  Pe baza unei strategii generale și consecvente, realizarea de progrese suficiente în dezvoltarea tuturor sistemelor informatice de interconexiune.

            Capitolul 30:   Relații externe

                  —

                  Pregătirea în vederea alinierii tuturor acordurilor internaționale relevante încheiate cu țări terțe și consolidarea capacităților administrative și de control pentru politica comercială comună.

            Capitolul 31:   Politica externă, de securitate și apărare

                  —

                  Consolidarea mecanismelor de punere în aplicare și de realizare a controlului armelor și ameliorarea în continuare a capacității de aplicare integrală a politicii externe și de securitate comună și a politicii europene de securitate și apărare.

            Capitolul 32:   Control financiar

                  —

                  Adoptarea și punerea în aplicare a legislației privind controlul intern al finanțelor publice și a politicilor aferente, însoțite de capacitatea adecvată de punere în aplicare.

                  —

                  Protejarea independenței funcționale și financiare a instituției naționale de audit prin intermediul dispozițiilor constituționale modificate sau ale legislației naționale cu efect echivalent, adoptarea și punerea în aplicare a legislației normative necesare.

                  —

                  Alinierea codului penal atât la acquis-ul privind protejarea intereselor financiare ale UE, cât și la convenția privind protejarea intereselor financiare și protocoalele acesteia.

                  —

                  Instituirea unui serviciu de coordonare performant și eficient pentru a garanta îndeplinirea obligațiilor care derivă din articolul 280 alineatul (3) din Tratatul CE și aplicarea acquis-ului cu privire la verificările și inspecțiile la fața locului efectuate de către Comisie, în special obligația de a acorda asistență inspectorilor Comisei.

                  —

                  Adoptarea de măsuri legislative și administrative pentru a respecta acquis-ul în materie de protejare a monedei euro împotriva contrafacerii.

            Capitolul 33:   Dispoziții financiare și bugetare

                  —

                  Creșterea capacității administrative și pregătirea normelor procedurale pentru a asigura, din momentul aderării, calcularea corectă, estimarea, încasarea, plata, verificarea și raportarea către Uniunea Europeană a resurselor proprii.

            4.   PROGRAMARE
      Asistența comunitară se acordă în temeiul instrumentului de preaderare (IPA), iar pentru programele adoptate înainte de 2007, în temeiul Regulamentului (CE) nr. 2666/2000 al Consiliului din 5 decembrie 2000 privind ajutorul acordat Albaniei, Bosniei și Herțegovinei, Croației, Republicii Federale Iugoslavia și Fostei Republici Iugoslave a Macedoniei (2) (Regulamentul CARDS). În consecință, prezenta decizie nu va avea implicații financiare. Acordurile de finanțare constituie temeiul juridic pentru punerea în aplicare a programelor concrete.
      De asemenea, Croația poate avea acces la finanțarea acordată prin programele multinaționale și orizontale.
      5.   CONDIȚIONARE
      Asistența în favoarea țărilor din Balcanii de Vest este condiționată de noile progrese realizate în respectarea criteriilor de la Copenhaga și în îndeplinirea cerințelor Acordului de stabilizare și de asociere, precum și a priorităților specifice ale prezentului Parteneriat pentru Aderare. Nerespectarea acestor condiții ar putea avea drept consecință adoptarea de către Consiliu a măsurilor corespunzătoare în temeiul articolului 21 din Regulamentul (CE) nr. 1085/2006 al Consiliului sau, în cazul programelor anterioare anului 2007, în temeiul articolului 5 din Regulamentul (CE) nr. 2666/2000. De asemenea, asistența face obiectul condițiilor definite de către Consiliu în concluziile sale din 29 aprilie 1997, în special în ceea ce privește angajamentul beneficiarilor de a efectua reforme democratice, economice și instituționale. În programele anuale individuale sunt incluse și condițiile specifice. Deciziile de finanțare vor fi urmate de un acord de finanțare semnat cu Croația.
      6.   MONITORIZARE
      Punerea în aplicare a Parteneriatului pentru Aderare este examinată în cadrul procesului de stabilizare și asociere, inclusiv prin rapoartele anuale prezentate de Comisie în contextul dialogului politic și economic, precum și pe baza informațiilor prezentate conferinței pentru aderare.

         (1)  Anumite state membre au subliniat, în acest context, importanța accelerării procesului de restituire a proprietății, în conformitate cu hotărârile relevante ale Curții Constituționale Croate.

         (2)  JO L 306, 7.12.2000, p. 1. Regulament modificat ultima dată prin Regulamentul (CE) nr. 2112/2005 (JO L 344, 27.12.2005, p. 23).


title: 2007/324/CE: Decizia Consiliului din 7 mai 2007 privind dispozițiile practice și procedurale în vederea numirii de către Consiliu a doi membri ai comitetului de selecție și ai comitetului de monitorizare și consiliere pentru acțiunea comunitară Capitala europeană a culturii

text:
               11.5.2007

               RO

               Jurnalul Oficial al Uniunii Europene

               L 122/39

      DECIZIA CONSILIULUI

   din 7 mai 2007
   privind dispozițiile practice și procedurale în vederea numirii de către Consiliu a doi membri ai comitetului de selecție și ai comitetului de monitorizare și consiliere pentru acțiunea comunitară „Capitala europeană a culturii”
   (2007/324/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene,
   având în vedere Decizia nr. 1622/2006/CE a Parlamentului European și a Consiliului din 24 octombrie 2006 de stabilire a unei acțiuni comunitare pentru evenimentul „Capitala europeană a culturii” pentru anii 2007-2019 (1), în special articolele 6 și 10,
   întrucât:

               (1)

               Articolele 6 și 10 din Decizia nr. 1622/2006/CE prevăd că trebuie instituite un comitet de selecție și un comitet de monitorizare și consiliere și că aceste comitete trebuie să includă șapte membri numiți de către instituțiile europene, dintre care doi trebuie numiți de către Consiliu.

               (2)

               Este necesar să se decidă de către Consiliu cu privire la dispozițiile practice și procedurale pentru numirea celor doi membri în aceste comitete de către Consiliu.

               (3)

               Aceste dispoziții ar trebui să fie echitabile, nediscriminatorii și transparente,

         DECIDE:
   Articolul 1
   Consiliul decide cu privire la numirea a doi membri ai comitetului de selecție și comitetului de monitorizare și consiliere, în conformitate cu dispozițiile practice și procedurale prevăzute la articolul 2.
   Articolul 2
   (1)   Se va organiza o tragere la sorți între statele membre. Participarea statelor membre la tragerea la sorți este voluntară. Cu toate acestea, pentru a diminua riscul unui conflict de interese, se vor exclude de la tragerea la sorți statele membre care găzduiesc o Capitală europeană a culturii care urmează a fi selectată sau monitorizată pe perioada mandatului membrilor comitetului. O listă a statelor membre în cauză, bazată pe ordinea prezentării numirii unei Capitale europene a culturii în conformitate cu anexa la Decizia nr. 1622/2006/CE, este stabilită în anexa la prezenta decizie. În plus, pentru a se asigura cea mai largă distribuție geografică posibilă a statelor membre care recomandă experți, sunt excluse de la tragerea la sorți statele membre care au recomandat experți pentru perioada anterioară.
   (2)   Primele două state membre trase la sorți sunt selectate. Fiecare dintre aceste două state membre recomandă numirea unui expert independent, cu însemnată experiență și competență în domeniul culturii și în dezvoltarea culturală a orașelor sau în organizarea unei Capitale europene a culturii.
   (3)   Pe baza recomandărilor celor două state membre selectate și în urma examinării corespunzătoare a candidaților recomandați, Consiliul desemnează cei doi experți care urmează să facă parte din comitetul de selecție și comitetul de monitorizare și consiliere pentru o perioadă de trei ani.
   (4)   În cazul decesului sau al demisiei unuia dintre experți, statul membru care a recomandat expertul în cauză recomandă desemnarea unui înlocuitor pentru perioada rămasă din mandat. Se aplică procedura menționată la alineatul (3).
   Articolul 3
   Prezenta decizie produce efecte la data publicării în Jurnalul Oficial al Uniunii Europene.

      Adoptată la Bruxelles, 7 mai 2007.

            Pentru Consiliu

            Președintele

         H. SEEHOFER

      (1)  JO L 304, 3.11.2006, p. 1.

      ANEXĂ
      Calendarul indicativ al întrunirilor comitetului de selecție și comitetului de monitorizare și consiliere

                  Întruniri ale comitetului de selecție (1)

                  Întruniri ale comitetului de monitorizare și consiliere (2)

                  COMITETUL 2007-2009

                  [Finlanda (2011)
                  Estonia (2011)] (3)

                  Franța (2013)
                  Slovacia (2013)
                  Portugalia (2012)
                  Slovenia (2012)
                  Suedia (2014)
                  Letonia (2014)
                  Belgia (2015)
                  Republica Cehă (2015)

                  Germania (2010)
                  Ungaria (2010)
                  Finlanda (2011)
                  Estonia (2011)
                  Portugalia (2012)
                  Slovenia (2012)

                  COMITETUL 2010-2012

                  Belgia (2015)
                  Republica Cehă (2015)
                  Spania (2016)
                  Polonia (2016)
                  Danemarca (2017)
                  Cipru (2017)
                  Țările de Jos (2018)
                  Malta (2018)

                  Finlanda (2011)
                  Estonia (2011)
                  Portugalia (2012)
                  Slovenia (2012)
                  Franța (2013)
                  Slovacia (2013)
                  Suedia (2014)
                  Letonia (2014)
                  Belgia (2015)
                  Republica Cehă (2015)

                  COMITETUL 2013-2015

                  Italia (2019)
                  Bulgaria (2019) (4)

                  Suedia (2014)
                  Letonia (2014)
                  Belgia (2015)
                  Republica Cehă (2015)
                  Spania (2016)
                  Polonia (2016)
                  Danemarca (2017)
                  Cipru (2017)
                  Țările de Jos (2018)
                  Malta (2018)

         (1)  Două întruniri de selecție per țară: preselecția cu cel mult cinci ani înainte de eveniment, selecția finală, nouă luni mai târziu.

         (2)  Două întruniri de selecție per țară: cu cel mult doi ani înainte de eveniment, cu cel mult opt luni înainte de eveniment.

         (3)  Experții Consiliului pentru selecția Capitalei europene a culturii pentru 2011 au fost numiți de către Consiliu la 13 noiembrie 2006 în conformitate cu Decizia nr. 1419/1999/CE.

         (4)  Ordinea de prezentare după 2019 nu este cunoscută.